En commemoració del Dia alliberament LGTBI, 28 de juny, volem adherir-nos al manifest del Consell Nacional LGBTI que enguany es presenta sota el lema: Els nostres drets els vostres drets, el meu orgull és el teu orgull.
Manifest del Consell Nacional LGBTI de la Generalitat de Catalunya.
Malgrat tot el que s'ha avançat en els drets de les persones LGTBI, la igualtat efectiva encara no és una realitat en el nostre context.
Des de la Sub-direcció General de Drogodependències (SGD) i el Programa de Prevenció, Control i Atenció al VIH, les ITS i les Hepatitis Víriques (PCAVIHV), volem posar de manifest la importància de garantir els drets de totes les persones, siguin quines siguin les seves situacions vitals, i les vulneracions a les que estan sotmeses.
Estem incorporant la perspectiva LGBTI en els programes que gestionem i en les polítiques públiques tan en prevenció del consum de drogues i de les addiccions comportamentals com en tractament.
A més, la SGD dona suport a alguns programes impulsats per entitats del tercer sector molt propers al col·lectiu LGBTI, com són:
El consum de drogues segueix rebent un important càstig social.
En el cas de les persones LGBTI aquest estigma és doble, o fins i tot triple en el cas de les dones.
Així, aquesta penalització social es tradueix en actituds homòfobes que cal combatre.
El col·lectiu LGTBI forma part important de la resposta a la infecció pel VIH i les altres ITS a casa nostra, participant en el disseny i en el desplegament d'estratègies destinades a la prevenció i al tractament, i a la reducció de l'estigma relacionat en una població considerada clau per l'especial afectació que ha sofert en aquesta pandèmia.
El Pla d'Acció enfront del VIH i les altres ITS 2016-2020 té com a principi transversal la recollida de la diversitat sexual en el plantejament d'accions i d'indicadors, aspecte cabdal per a un abordatge del VIH i altres ITS que sigui efectiu i respectuós amb la pluralitat de les persones.
Aquest Pla en recull un d'específic per als homes que fan sexe amb altres homes que inclou la provisió de material preventiu, les intervencions de promoció de la salut amb iguals, la millora del coneixement sobre la realitat LGTBI per tal de reduir l'homofòbia, la promoció de la detecció precoç, l'optimització d'estratègies dirigides a la vinculació a l'atenció sanitària i la inclusió de noves estratègies com la profilaxis pre-exposició.
El PCAVIHV dona suport a projectes adaptats i impulsats pel propi col·lectiu que tenen per objecte la recerca per al seguiment de l'evolució del VIH en la població LGTBI, l'educació per a la salut, la diversificació de la detecció precoç del VIH i les altres ITS, la prevenció especialment en persones en situacions d'especial risc com les persones transsexuals, el suport emocional i la formació de formadors.
És imprescindible que, tan la mirada social com les intervencions públiques, incorporin de forma sistemàtica una mirada interseccional que evidenciï que no totes les persones estan en la mateixa situació de desigualtat i que es treballi fermament per garantir els drets de totes les persones.
Des de la SGD i el PCAVIHV ens fem nostra aquesta lluita i treballem per combatre aquestes desigualtats fent que cada vegada més les polítiques i programes de prevenció i tractament de drogues es dissenyin i s'implementin tenint en compte la mirada LGTBI.